Charles en Diana: Dít vat die koek!‘n Stuk van prins Charles en prinses Diana se troukoek. (Foto: Geoff Caddick / AFP) Deur Dawid Brand Terwyl die meeste van ons nie eens kan onthou hoe ons eie troukoek gesmaak het nie en blitsig deur ’n stowwerige fotoalbum moet soek om te sien of dit nou weer vrugte- of vanieljekoek was, is die bewaring van dié soetigheid ’n winsgewende onderneming. Mits jy natuurlik jou hande op ’n beroemde of befaamde se koek kan lê! ’n Sny van die Britse troonopvolger en die koningin van harte se troukoek is die afgelope week vir £1 850 (sowat R37 600) op ’n veiling verkoop, 40 jaar ná Charles en die skaam Diana se skouspelagtige troue op 29 Julie 1981. Hoewel dié sny troukoek dalk vir 40 jaar bewaar gebly het, het die koninklike egpaar se paadjies ná net 11 jaar in 1992 geskei en hulle is in 1996, ’n jaar voor Diana se tragiese dood in ’n Paryse tonnel, amptelik geskei. Die stuk vrugtekoek van 20 cm x 20 cm, versier met die rooi, blou, silwer en goue familiewapen, was destyds ’n geskenk van die koninginmoeder aan Moyra Smith, een van die destydse werknemers by Clarence House. Dit is slegs een skyfie uit die troukoek van vyf lae wat spesiaal en onder groot geheimhouding vir die sprokiestroue in die St. Paul-katedraal gebak is. Nog 22 ander troukoeke het vier dekades terug deel van die feesviering gevorm. Smith het die bolaag met kleefplastiek bedek en dit in ’n ou koekblik gebêre met ’n handgeskrewe, ondertekende briefie: “Hanteer versigtig – prins Charles en prinses Diane (sic) se troukoek”. Haar gesin het die koek in 2008 vir £1 000 aan ’n versamelaar verkoop. En die nuwe gelukkige koekkoper? Gerry Layton, ’n verhuurder van luukse bote in Leeds in die Verenigde Koninkryk (VK). Volgens Layton sal dit deel van sy boedel vorm wat ná sy dood, getrou aan Diana se lewensbydrae, aan liefdadigheid geskenk sal word. Volgens Chris Albury, ’n spesialis in koninklike gedenkwaardighede van Dominic Winter Auctioneers in Gloucestershire, is die bod op £300 geopen en is daar verwag dat die hamer op £500 sou val. Bieërs uit die VK, die VSA en verskeie lande in die Midde-Ooste het die prysklitser egter gou aanlyn en telefonies op sy vinnigste verstelling geplaas. Nog ’n stukkie van dié troukoek, in ’n oorspronklike herdenkingsboksie, is in Desember vir $2 240 (bykans R33 000) in die VSA verkoop.